Асен Босев
Ще стана войник!

chitanka.info

Където да бъде,

каквото да прави,

ще каже Ваклин —

пионер ведролик:

— Когато снага

като батко изправя,

ще стана войник,

ще стана войник!

Учителят щом като

влезе в класа им,

застава той мирно —

какъв ученик!

Дори козирува —

сърцето не трае:

— Ще стана войник,

ще стана войник!

Когато поемат

на поход в горите,

Ваклин е напред

и не клюмва ни миг.

В пътеките стръмни

той най-упорит е:

— Ще стана войник,

ще стана войник!

Намери ли някъде

тънка тояжка,

тя пушка му става,

натиква й щик.

Застава тогава

със стойка юнашка:

— Ще стана войник,

ще стана войник!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.